În cadrul portofoliului de titluri de capital al componentei destinată infrastructurii și inovării (IIW) a FEIS, care constă în participări directe la capital sau la cvasicapital sau în credite subordonate, BEI investește în condiții de egalitate pe propriul risc și pe riscul UE. Prin urmare, garanția UE acoperă partea din investițiile de capital garantată de UE, ajustările negative ale valorii (pierderile nerealizate) la fiecare dată a bilanțului, pierderile realizate la retragerea investițiilor și costurile de finanțare ale BEI. În cazurile în care valoarea unei investiții care anterior a fost ajustată negativ crește la o dată de raportare ulterioară, BEI rambursează UE diferența de valoare până la costul inițial al investiției. La momentul retragerii investițiilor, UE are, de asemenea, dreptul la câștiguri din investițiile care depășesc costul inițial. UE primește veniturile încasate de către BEI din operațiunile garantate, inclusiv dobânzile, dividendele și câștigurile realizate. Decontul între UE și BEI are loc anual, fără a include pierderile și veniturile. La 31 decembrie 2015, fuseseră investite 7,6 milioane EUR în operațiuni garantate de UE în cadrul portofoliului de titluri de capital al IIW, această sumă fiind înregistrată ca datorie contingentă.

Un set de orientări și de proceduri scrise reglementează gestionarea operațiunilor de trezorerie și de plată ale Comisiei, scopul acestora fiind limitarea riscurilor operaționale și financiare și asigurarea unui nivel adecvat de control. Acestea acoperă diferite domenii de operare (de exemplu: executarea plăților și gestionarea numerarului, previzionarea fluxului de numerar, continuitatea operațiunilor etc.), iar respectarea orientărilor și a procedurilor este verificată cu regularitate. În plus, Direcția Generală Buget și Direcția Generală Afaceri Economice și Financiare fac schimb de informații privind managementul riscurilor și cele mai bune practici.

Dată fiind natura activităților sale de împrumut și de creditare, UE deține importante active și pasive purtătoare de dobânzi. Împrumuturile AMF și Euratom emise la rate variabile expun UE la riscuri ale ratei dobânzii. Cu toate acestea, riscurile ratei dobânzii care provin din împrumuturi sunt compensate prin credite echivalente în ceea ce privește termenii și condițiile (back-to-back). La data bilanțului, UE are credite (exprimate în valori nominale) cu rate variabile în valoare de 380 de milioane EUR (2014: 484 de milioane EUR), prețurile fiind revizuite la fiecare 6 luni.

Împrumuturi și credite cu rate fixe ale dobânzii

UE deține, de asemenea, credite AMF și Euratom cu rate fixe, în valoare totală de 2 927 de milioane EUR în 2015 (2014: 1 692 de milioane EUR) și care au data scadenței finale în termen de până la un an (13 milioane EUR), între unu și cinci ani (760 de milioane EUR) și peste cinci ani (2 154 de milioane EUR). Mai semnificativ este faptul că UE are 7 credite în cadrul instrumentului financiar BdP, cu rate fixe ale dobânzii, în valoare totală de 5,7 miliarde EUR în 2015 (2014: 8,4 miliarde EUR) și care au data scadenței finale în termen de până la un an (1,5 miliarde EUR), între unu și cinci ani (4,0 miliarde EUR) și peste cinci ani (0,2 miliarde EUR). În temeiul instrumentului financiar MESF, UE are 23 de credite cu rate fixe ale dobânzii în valoare totală de 46,8 miliarde EUR în 2015 (2014: 46,8 miliarde EUR) și care au data scadenței finale în termen de până la un an (4,75 milioane EUR), între unu și cinci ani (4,5 miliarde EUR) și peste cinci ani (37,55 miliarde EUR).

Trezoreria

Trezoreria Comisiei nu împrumută niciun ban; în consecință, aceasta nu este expusă riscului ratei dobânzii. Cu toate acestea, se calculează dobândă pentru soldurile deținute în diferite conturi bancare. De aceea, Comisia a instituit măsuri prin care să se asigure că dobânda obținută în conturile sale bancare reflectă constant ratele dobânzii de pe piață, precum și fluctuațiile posibile ale acestora.

Conturile deschise la trezoreriile statelor membre pentru încasările din resurse proprii nu sunt purtătoare de dobânzi și sunt scutite de comisioane. Conturile deținute la băncile centrale naționale pot fi remunerate la cursurile oficiale aplicate de fiecare instituție. Având în vedere că este posibil ca în prezent unele dintre remunerațiile aplicate acestor conturi să fie negative, sunt instituite proceduri de gestionare a numerarului pentru a minimiza soldurile ținute în aceste conturi.

Soldurile de la sfârșitul zilei din conturile deschise la băncile comerciale beneficiază de o dobândă zilnică aferentă. Aceasta are la bază ratele variabile de pe piață la care se aplică o marjă contractuală (pozitivă sau negativă). Ratele aplicate de băncile comerciale sunt în general plafonate, prin contract, la zero. Prin urmare, nu există niciun risc de încasare de către Comisie a unor dobânzi la rate mai mici decât cele de pe piață.

Amenzi

Amenzi încasate cu titlu provizoriu (depozite, portofoliul BUFI) și garanții bancare

Depozitele și garanțiile bancare nu sunt expuse riscurilor aferente ratelor dobânzii. Dobânda acumulată la depozite reflectă nivelul de piață al ratelor dobânzii, precum și fluctuațiile posibile ale acestora. Există obligațiuni cu o valoare nominală de 225 de milioane EUR care au rate variabile ale dobânzii, reprezentând 8,76 % din portofoliul BUFI. Parametrul privind sensibilitatea ratei dobânzii, durata portofoliului, urmează foarte îndeaproape durata indicelui BUFI. Prin urmare, orice efect negativ asupra evaluării activelor ar fi corelat cu partea de pasive a BUFI. Aceasta rămâne o expunere redusă față de riscul ratei dobânzii în cazul în care astfel de efecte negative de pe parcursul perioadei de scadență a amenzii ar avea ca rezultat o evoluție în general negativă a indicelui.

Fondul de garantare pentru acțiuni externe

Titlurile de creanță din cadrul Fondului de garantare emise la rate variabile ale dobânzii sunt supuse efectelor de volatilitate ale acestor rate, întrucât titlurile de creanță cu rate fixe prezintă un risc în ceea ce privește valoarea lor justă. Obligațiunile cu rată fixă reprezintă aproximativ 88 % din portofoliul de investiții la data bilanțului (2014: 65 %).

6.5.RISCUL DE CREDIT

Sumele care reprezintă expunerea UE la riscul de credit la sfârșitul perioadei de raportare sunt valorile contabile ale instrumentelor financiare, astfel cum au fost prezentate în nota 2.

Analiza vechimii activelor financiare care nu sunt depreciate

milioane EUR Total Nici restante, nici depreciate Restante, dar nedepreciate < 1 an 1-5 ani > 5 ani Credite 57 251 57 251 0 – – Creanțe și sume de recuperat 10 324 8 672 120 1 384 148 Total la 31.12.2015 67 575 65 922 120 1 384 148 Credite 58 843 58 843 – – – Creanțe și sume de recuperat 15 578 7 968 5 624 1 847 138 Total la 31.12.2014 74 421 66 811 5 624 1 847 138

Creanțele și sumele de recuperat care înregistrează restanțe între 1 și 5 ani includ sumele de recuperat aferente amenzilor în valoare de 1 305 de milioane EUR aplicate în domeniul concurenței, care sunt în mare măsură acoperite de garanții bancare, astfel încât Comisia nu este expusă unui risc de credit. Aceste garanții sunt furnizate de societățile amendate ca o alternativă la efectuarea plăților provizorii.